Fl-aħħar ġimgħat l-Awtorita' tal-Ippjanar iddeċidiet kontra l-iżvilupp ta' Ħondoq ir-Rummien, kontra l-iżvilupp ta' żewġ petrol stations barra ż-żona ta żvilupp fil-Magħtab u Burmarrad u anke ma laqgħetx l-applikazzjoni għal żvilupp ta' dar tal-anzjani f'Wied Għomor li jinsab bejn San Ġwann u s-Swieqi... F'kull każ minn dawn inħolqot kontroversja f'fażi ta' applikazzjoni. Interessanti min-naħa l-oħra, li l-għaqdiet ambjentali jkunu fost ta' quddiem li jikkritikaw, iżda ma jlissnux kelma meta d-deċiżjoni tittieħed favur l-ambjent. Kritika f'fażi ta' applikazzjoni Il-liġijiet tal-pajjiż huma b'tali mod li kull min għandu titlu jew art privata jista' japplika biex jiżviluppa. Dan id-dritt ma jista' jiġi mċaħħad minn ħadd. Iżda mbagħad sta għall-Awtoritajiet indipendenti tal-Ippjanar u dik li llum hija Awtorita separata tal-Ambjent biex jieħdu deċiżjoni. Il-kontroversja li tinħoloq u l-attakki bl-aħrax fuq il-Gvern huma ġeneralment reazzjoni għal applikazzjoni li tkun intefgħet. Filwaqt li huwa minn ewl id-dinja li l-għaqdiet ambjentali jimmuntaw kampanji biex jissalvagwardjaw l-ambjent, issib ukoll min juża' l-applikazzjoni bħala mezz biex isawwat il-Gvern. Dan fi stadju fejn il-Gvern ma jkollu l-ebda dritt iwaqqaf lil xi ħadd milli japplika. Filwaqt li taħt Gvernijiet Nazzjonalisti, l-indħil tal-politiċi kien iwassal għal deċiżjonijiet favur l-ispekulatur, illum il-ġurnata anke permezz ta' nies rispettati appuntati fil-bordijiet rispettivi tal-awtoritajiet, dawn igawdu minn indipendenza fid-deċiżjonijiet li jittieħdu. Ħondoq kien jinqered taħt il-PN L-eżempju ta' Ħondoq ir-Rummien, post il-ġmiel tiegħu, huwa x'aktarx l-iktar wieħed ċar. Filwaqt li taħt Gvern Nazzjonalista din il-ġawhra ambjentali kienet destinata biex tinqered fi żvilupp ta' jott marina, illum is-sens komun ipprevala u din l-applikazzjoni ġiet miċħuda mill-Awtorita' tal-Ippjanar. Fil-fatt il-preservazzjoni ta' Ħondoq ġiet issiġillata din il-ġimgħa wara snin fejn din ir-rokna ta' Għawdex kienet taħt l-attakk mill-ispekulaturi. Wied Għomor salvat ukoll Proġett ieħor li kien maħsub taħt amministrazzjoni preċedenti u twaqqaf issa kien għal dar tal-anzjani f'Wied Għomor, l-unika spazju miftuħ naturali li fadal bejn San Ġwann u s-Swieqi. L-Awtorita' tal-Ippjanar iddeċidiet kontra l-iżvilupp ta' din id-dar tal-anzjani li kienet se tiehu post barriera. Ir-residenti tal-inħawi ġabru petizzjoni u għamlu kampanja serja biex isalvaw il-Wied. Il-Gvern u anke l-Prim Ministru taw widen lir-residenti, madankollu d-deċiżjoni kienet kollha kemm hi f'idejn l-Awtorita' tal-Ippjanar li ddeċidiet kontra l-iżvilupp. Dan kien każ ieħor fejn is-sens komun ipprevala fuq min ipprova joħloq kontroversja politika, inkluż bi stqarrijiet bħal "il-Prim Ministru kiser il-wegħda li ma jkunx hemm proġetti f'ODZ. Filfatt, b'mod unanimu, il-bord tal-Awtorita' tal-Ippjanar ivvota kontra l-proġett li kien maħsub biex isir barra ż-żona ta' żvilupp. Petrol stations f'ODZ imwaqqfa Fl-aħħar snin ta' Gvern Nazzjonalista rajna diversi pompi tal-petrol jinfetħu f'diversi nħawi f'ODZ. F'din il-leġislatura kien hemm bosta artikli f'gazzetti fejn jikkritikaw lill-Gvern għax kien hemm applikazzjonijiet ta' petrol stations f'ODZ. Dan il-Gvern iżda, permezz tal-Awtorità tal-Ippjanar, għall-ewwel darba għamel policy speċifika għall-pompi tal-petrol biex ikun hemm regolamentazzjoni ċara kif għandha tiġi aċċettata applikazzjoni għal żvilupp ta' dan it-tip. Bis-saħħa ta' din ir-regolamentazzjoni ġdida, tliet applikazzjonijiet kontroversjali u li saħansitra qanqlu anke dak li xi mezzi tax-xandir bdew isostnu bħala "suspettużi" twaqqfu mill-Awtorita' tal-Ippjanar. Il-petrol station proposta fil-limiti tal-Magħtab ħolqot kontroversja sħiħa. Ir-residenti oġġezzjonaw kif għamlu diversi għaqdiet ambjentali. Madankollu wara akkużi kontra akkużi, u wara diskussjoni twila quddiem il-bord tal-Awtorita' tal-Ippjanar, ġie deċiż li din il-pompa tal-petrol ma tingħatax permess. L-istess ġara fil-każ ta' petrol station proposta fuq art agrikola f'Burmarrad fejn wara kritika ħarxa fuq il-Gvern, il-policy il-ġdida waqqfet mill-bini ta' dan l-iżvilupp b'deċiżjoni tal-bord tal-Awtorita' tal-Ippjanar. Proposta oħra li saret għal petrol station fil-Coast Road saħansitra lanqas biss irnexxielha tasal sa quddiem il-bord tal-Awtorità għax twaqqfet fil-proċess ta' screening tal-istess awtorita'. B'dawn it-tliet deċiżjonijiet jikkuntrastaw b'mod qawwi ma' deċiżjonijiet li ttieħdu f'amministrazzjonijiet nazzjonalisti fejn f'temp ftit snin ingħataw permessi għal petrol stations f'Wied Buqana u oħra ħdejn l-isptar Monte Carmeli. Billi waqqfet dawn it-tliet applikazzjonijiet l-Awtorità tal-Ippjanar salvat kważi 10,000 metru kwadru ta' art agrikola u f'żoni barra ż-żoni ta' żvilupp. Attakk waqt l-applikazzjoni, ebda kumment wara d-deċiżjoni Din l-analiżi ta' ftit applikazzjonijiet kontroversjali li finalment ġew deċiżi favur l-ambjent twassal biex wieħed jifhem kif filwaqt li applikazzjoni tista' ssir, mhux bilfors li l-permess jingħata. Illum il-ġurnata, anke permezz ta' riformi fl-Awtorita' tal-Ippjanar, policies ġodda u anke t-twaqqif tal-Awtorita' tal-Ambjent u r-Riżorsi, hemm min qed iħares iktar l-interessi ambjentali fuq l-interessi tal-ispekulaturi. L-applikazzjonijiet għal bini għoli qed iqajmu kontroversji ta' tip ieħor. Hemm argumenti ambjentali favur li jkollok bini għoli. Dan x'aktar inaqqas fuq il-pressjoni li l-bini jinfirex fuq żoni li sal-lum mhumiex żviluppati. It-tħassib li qed jitqajjem illum huwa fuq jekk l-infrastruttura preżenti tiflaħx dan it-tip ta' bini. Madankollu anke hawn, il-Gvern qed jagħmel masterplan li bih il-bini għoli se jkun regolat u li se jkun hemm sett ta' kriterji u proposti biex l-infrastruttura tkun tiflaħ għal bini ta' dan it-tip. Il-kontroversja dwar l-ambjent u l-applikazzjonijiet li jintefgħu mhijiex se tieqaf hawn. U hija ċara li sakemm proposta tkun kontroversjali din tidher fuq faċċati tal-gazzetti lokali, b'mod partikolari fil-gazzetti bil-lingwa Ingliża, madankollu meta d-deċiżjoni tkun pożittiva u favur l-ambjent, it-titlu jkun żgħir u f'xi paġna ġewwa moħbija. Anke l-għaqdiet ambjentali jitilfu l-vuċi u ma jsibux il-kuraġġ jitkellmu favur deċiżjoni pożittiva. Bejn Muscat u Busuttil hemm il-fatti jikkumbattu Il-Prim Ministru kien ċar u dejjem ikkonfronta dawn l-argumenti. F'diskors riċenti talab biex il-Gvern jiġi ġġudikat fuq id-deċiżjonijiet li jittieħdu dwar l-ippjanar u mhux fuq applikazzjoni ta' ippjanar li tista' ssir minn kulħadd. Kliem il-Prim Ministru, kif joħroġ minn din l-analiżi, għandu l-appoġġ ta' deċiżjonijiet tajbin li qed jittieħdu mill-Awtoritajiet tal-Ippjanar u tal-Ambjent li qed jaħdmu f'sinerġija u jservu xi minn daqqiet ta' kontro-bilanċ fid-deċiżjonijiet li jittieħdu. F'kuntrast għandna Oppożizzjoni Nazzjonalista, bi track rekord orrend fl-ambjent fejn fetħet għall-iżvilupp iktar minn żewġ miljun metru kwadru ta' art barra ż-żoni ta' żvilupp, u li llum trid iġġiegħlna nemmu li nbidlet għax tikellem fl-arja fuq is-suġġett. Busuttil saħansitra ħareġ policy dwar l-ODZ li jekk xi darba jingħata l-fiduċja se twassal biex il-Parlament, u mhux l-Awtorita' tal-Ippjanar, jiddeċiedi fuq applikazzjonijiet ODZ. Prinċipju li jmur direttament kontra governanza ambjentali li tixraq pajjiż modern.